google/wiki40b huggingface dataset:
Ακίλλε Καστιλιόνι

Εργασία

Οι αδερφοί Castiglioni σχεδίασαν την "καρέκλα Lierna" - μια όρθια καρέκλα σε ξύλο με επένδυση ελαφρώς επικαλυμμένο για Cassina. το 1960, αφιερωμένο σε ένα από τα ομορφότερα χωριά της λίμνης Como που ονομάστηκε Lierna, όπου είχε το δικό του στούντιο.
.

Έργο

Παρόλο που η γλώσσα του design για τον Ακίλλε Καστιλιόνι και τα αδέρφια του ήταν πρωτοποριακή, είχε ως βάση τον Ορθολογισμό. Τα έργα τους είχαν μετρημένο ειρωνικό χιούμορ και ανάγλυφη φόρμα – μια ασυνήθιστη προσέγγιση του σχεδιασμού που είχε χαρακτηριστεί ως "Ορθολογικός εξπρεσιονισμός". Αυτό καθώς και η αξιοσημείωτα προσεγμένη ποιότητα του σχεδίου του δημιούργησαν κατασκευαστικά, εφευρετικά και αισθητικά ευχάριστα προϊόντα κάνοντας έτσι τον Καστιλιόνι μια από τις πιο σημαντικές φυσιογνωμίες στο Ιταλικό design του 20ου αιώνα.

Έργα του σε μουσεία

Στο Μουσείο Μοντέρνας Τέχνης στη Νέα Υόρκη υπάρχουν 14 χαρακτηριστικά έργα του. Άλλα έργα του βρίσκονται στα: Victoria and Albert Museum (Λονδίνο), Kunstgewerbemuseum (Ζυρίχη), Πινακοθήκη του Μοντέρνου  (Μόναχο), Museo del Design (Prato), Uneleckoprumyslove Museum (Πράγα), Israel Museum (Ιερουσαλήμ), The Denver Art Museum, Vitra Design Museum (Weil am Rhein), Museum für angewandte Kunst (Αμβούργο) και στο Museum für angewandte Kunst (Κολονία).
Ρεσάτ Αμέτοφ

Βιογραφία

Στις 3 Μαρτίου 2014, ο Ρεσάτ ξεκίνησε μια μοναχική και ειρηνική διαδήλωση κατά της κατοχής της Κριμαίας από τα ρωσικά στρατεύματα. Κατά τη διάρκεια της διαδήλωσής του μπροστά από το κτίριο του Κριμαϊκού Συμβούλιου Υπουργών στην πλατεία Λένιν της Συμφερούπολης, απήχθη από τρία μη αναγνωρισμένα άτομα με στρατιωτική στολή από τα αποσπάσματα της "Κριμαίας αυτοάμυνας" που τον πήραν μακριά.
Στις 15 Μαρτίου 2014 το σώμα του Ρεσάτ βρέθηκε από την αστυνομία σε ένα δάσος κοντά στο χωριό Ζεμλιάτσινε στη επαρχία Μπιλοχίρσκ περίπου 60 χιλιόμετρα ανατολικά της πρωτεύουσας της Κριμαίας. Το σώμα φέρει σημάδια βίας και βασανιστηρίων, με το κεφάλι του δεμένο με ταινία αγωγών και τα πόδια του δεμένα. Ένα ζευγάρι χειροπέδων βρισκόταν κοντά στο σώμα του. Σύμφωνα με τον αδελφό του Ρεφάτ Αμέτ (Αμέτοφ), η αιτία θανάτου ήταν μια τραυματική πληγή που προέκυψε από ένα μαχαίρι ή ένα παρόμοιο μυτερό αντικείμενο που διαπερνούσε το μάτι. Η δολοφονία του Ρεσάτ παραμένει άλυτη.
Ο Ρεσάτ θάφτηκε στις 18 Μαρτίου 2014 στο μουσουλμανικό νεκροταφείο Αμπνταλί της Συμφερούπολης. Άφησε πίσω τη νεαρή σύζυγό του, τη Ζαρίνα, και τρία ορφανά παιδιά.
Βαλερί Ζισκάρ ντ'Εσταίν

Βιογραφία

Γεννήθηκε το 1926 στο Κόμπλεντς της Γερμανίας, όπου ο πατέρας του υπηρετούσε ως οικονομικός διευθυντής των Γαλλικών αρχών κατοχής μετά τον Πρώτο Παγκόσμιο Πόλεμο. Η οικογένεια ντ' Εσταίν κατάγεται από τη νοτιοκεντρική περιοχή της Ωβέρνης με δικό τους πύργο στο Σαμελιέρ. Αποφοίτησε από το Λύκειο Ζανσόν ντε Σαλλύ του Παρισιού. Κατά την περίοδο της νεότητάς του υπηρέτησε στα τεθωρακισμένα της Στρατιάς της  Ελεύθερης Γαλλίας . Μετά τις σπουδές του στην Grande Ecοle - ENA, τελειώσε την Πολυτεχνική Σχολή αποφοιτώντας έκτος στη σειρά, διορίστηκε Οικονομικός Επιθεωρητής. Με το Ανεξάρτητο Ρεπουμπλικανικό Κόμμα εξελέγη βουλευτής στη Γαλλική εθνοσυνέλευση. Το 1959 διορίστηκε υφυπουργός Οικονομικών και τρία χρόνια αργότερα Υπουργός Οικονομικών της Γαλλίας σε ηλικία 36 ετών και πέρασε στην ιστορία ως ο νεαρότερος Γάλλος Υπουργός Οικονομικών. Συγκρούστηκε με τους ορθόδοξους Γκωλικούς για ζητήματα ιδιωτικής πρωτοβουλίας ευρωπαϊκής ένωσης, και στενώτερων δεσμών με τις Ή.Π.Α.Γι' αυτό και παύθηκε από τον Ντε Γκωλ. Από το 1974 ως το 1981 διατέλεσε Πρόεδρος της Γαλλικής Δημοκρατίας, τηρώντας κεντροδεξιά πολιτική. Κατά τη διάρκεια της θητείας του σε υψηλά αξιώματα η Γαλλία σταθεροποιήθηκε ως η δεύτερη οικονομική δύναμη της Ευρώπης και τέταρτη στον κόσμο. Όπως και ο Σαρλ ντε Γκωλ, προώθησε τη σύσφιξη των σχέσεων Γαλλίας-Γερμανίας αλλά, σε αντίθεση με τον Ντε Γκωλ, υποστήριζε την ένταξη της Μ. Βρετανίας στην (τότε) ΕΟΚ. Το 1981 έχασε τις εκλογές από τον Φρανσουά Μιτεράν, ενώ παράλληλα ο Ζακ Σιράκ, πρώην πρωθυπουργός του, διέσπασε την ενότητα της παράταξης των συντηρητικών στρεφόμενος εναντίον του. Μετά από μία δυσμενή περίοδο, τελευταία αρχίζει να επανακτά την επιρροή που ασκούσε παλιά και έχει προτείνει την άμεση εκλογή Προέδρου της Ευρωπαϊκής Κοινότητας, ελπίζοντας στην ανάδειξή του στο αξίωμα αυτό.

Προσωπική ζωή

Στις 17 Δεκεμβρίου 1952 παντρεύτηκε την Ανν Αιμόν ντε Μπραντές της μεγάλης οικογένειας των βιομηχάνων χάλυβος. .
Estranged

Σχετικά

Το "Estranged" είναι το δεύτερο μεγαλύτερο τραγούδι του συγκροτήματος, με διάρκεια 9,23 λεπτά. Αποτελούμενο από πολλά κουπλέ και σόλο κιθάρας και πιάνου, δεν έχει ένα βασικό ρεφρέν. Σύμφωνα με τον κιθαρίστα Slash, το κομμάτι γράφτηκε μια περίοδο κατά την οποία η μπάντα έκανε πρόβες στο Σικάγο. Ο τραγουδιστής Αξλ Ρόουζ το έγραψε όταν ο γάμος του με την Έριν Έϊβερλι περνούσε κρίση.

Μουσικό βίντεο

Το μουσικό βίντεο, σκηνοθετημένο από τον Άντι Μόραχαν, διηγείται φανταστικά γεγονότα με πρωταγωνιστή τον Ρόουζ. Μαζί με τα βίντεο για τα κομμάτια "Don't Cry" και "November Rain" σχηματίζει ιστορία βασισμένη σε μία με το όνομα "Without You" του Ντελ Τζέιμς, φίλου του συγκροτήματος. Η παραγωγή ήταν περίπου 4.000.000 $.
Game Boy Advance

Το Game Boy Advance (ιαπωνικά: ゲームボーイアドバンス, συντομογραφία: GBA) είναι φορητή κονσόλα βιντεοπαιχνιδιών έκτης γενιάς που αναπτύχθηκε και κατασκευάστηκε από τη Nintendo και κυκλοφόρησε στις 21 Μαρτίου 2001 στην Ιαπωνία σε τιμή 9.800 γιεν, 11 Ιουνίου 2001 στη Βόρεια Αμερική σε τιμή 149,99 δολαρίων ΗΠΑ, 22 Ιουνίου 2001 στην Ευρώπη και την Αυστραλία σε τιμή 109,99 ευρώ και 8 Ιουνίου 2004 στην Κίνα.
Το Game Boy Advance, όπως και το Game Boy Color, διαθέτει έγχρωμη οθόνη. Οι ανταγωνιστές του είναι το Neo Geo Pocket Color, το SwanCrystal μόνο για την Ιαπωνία, το GP32 μόνο για τη Νότια Κορέα, το Tapwave Zodiac και το N-Gage. Έχει επεξεργαστή 32-bit.

Game Boy Advance SP

Το Game Boy Advance SP (ゲームボーイアドバンスSP) είναι μια αναβαθμισμένη έκδοση του Game Boy Advance. To "SP" στο Game Boy Advance SP σημαίνει Special. Κυκλοφόρησε στην Ιαπωνία στις 14 Φεβρουαρίου 2003 σε τιμή 12.500 γιεν, στη Βόρεια Αμερική στις 22 Μαρτίου 2003 σε τιμή 99 δολαρίων ΗΠΑ και στην Αυστραλία και στην Ευρώπη στις 28 Μαρτίου 2003 σε τιμή 199,99 δολαρίων Αυστραλίας και 129,99 ευρώ, αντίστοιχα. Σε αντίθεση με το Game Boy Advance, το Game Boy Advance SP είχε σχεδίαση clamshell και διέθετε επαναφορτιζόμενη μπαταρία. Επίσης, το Game Boy Advance SP είχε οπίσθιο φωτισμό, κάτι που δεν είχε το Game Boy Advance.
Discoverer 22

Αποστολή

Εκτοξεύτηκε στις 30 Μαρτίου 1961 (20:34:43 UTC), με πύραυλο Thor DM-21 Agena-B, από την Αεροπορική Βάση Βάντενμπερκ. Εξαιτίας δυσλειτουργίας του δευτέρου σταδίου του πυραύλου ο Discoverer δεν μπόρεσε να μπει σε τροχιά.
Στόχος ήταν να τεθεί σε χαμηλή περιγήινη τροχιά, από όπου θα φωτογράφιζε διάφορες περιοχές. Είχε ολική μάζα 1150 kg και ήταν εφοδιασμένος με πανοραμική κάμερα εστιακής απόστασης 61 cm με μέγιστη ανάλυση 7,6 m. Το φωτογραφικό φιλμ των 70 mm θα επέστρεφε στην Γη με την κάψουλα επανεισόδου.
Experience (άλμπουμ των Prodigy)

Υποδοχή

Το Experience δέχτηκε γενικά καλές κριτικές. Ο μουσικός οδηγός AllMusic έδωσε στο άλμπουμ 5/5 αστέρια, λέγοντας πως οι Prodigy "ήταν στην κορυφή της καριέρας τους ήδη από το πρώτο τους άλμπουμ" τονίζοντας ότι "σχεδόν κάθε τραγούδι ακούγεται σαν υποψήφιο κορυφαίο στα charts". Το μουσικό περιοδικό Spin του έδωσε 9/10 αστέρια, το Record Collector 4/5 αστέρια, το βρετανικό περιοδικό Q 3/5 αστέρια, ενώ το αμερικάνικο περιοδικό Entertainment Weekly του έδωσε B. Επίσης, το μουσικό site Sputnikmusic το χαρακτήρισε "κλασσικό", δίνοντάς του 5/5 αστέρια, και τέλος η online μουσική κοινότητα Rateyourmusic του έδωσε 3.55/5. Τέλος, βρέθηκε στη 12η θέση του UK Albums Chart τον Οκτώβρη του 1992.
Μετεωρολογικός χάρτης

Ο Μετεωρολογικός χάρτης (Μ.Χ.) είναι συνήθως γεωγραφικός χάρτης μικρής κλίμακας (1/5.000.000 ή 1/10.000.000 ή ακόμα μικρότερης) διεθνώς όμως καθορισμένης. Αντί όμως συνήθων αναγραφών, (στοιχεία πόλεων, ποταμών, εθνικών οδών, συνόρων κλπ.) περιλαμβάνει σε μορφή μικρών κύκλων τις θέσεις των μετεωρολογικών σταθμών. Οι κύκλοι αυτοί καλούνται «κύκλοι σταθμών». Παραπλεύρως εκάστου κύκλου σταθμού φέρεται ο «διεθνής αριθμός» (Index number) του, που αποτελεί και την ταυτότητά του.
Στον Μ.Χ. περιλαμβάνονται επίσης τα όρια των μετεωρολογικών περιοχών, για τις οποίες παρασκευάζεται, σύμφωνα πάντα με αυτές που έχει διαιρεθεί η Γη κατόπιν απόφασης του Παγκόσμιου Μετεωρολογικού Οργανισμού. Στο δε κέντρο εκάστης περιοχής φέρεται ο διψήφιος διεθνής αριθμός με μεγάλα ψηφία. Για παράδειγμα, η Ελλάδα, η Ιταλία και η Αίγυπτος ανήκουν στη 16η περιοχή.
Οι περιοχές αυτές προσδιορίστηκαν τόσο για τη διεθνή συνοχή, ανταλλαγή «meteo» παρατηρήσεων, όπως λέγονται, αλλά και για διευκόλυνση και εντοπισμό οποιουδήποτε μετεωρολογικού σταθμού που υποβάλει το κωδικοποιημένο μετεωρολογικό σήμα, ξεκινώντας με τον αριθμό της περιοχής του.
Οι Μ.Χ. εκπονούνται για κάθε μία κύρια συνοπτική ώρα παρατηρήσεων και για κάθε ενδιάμεση. Διεθνώς κύριες συνοπτικές ώρες παρατηρήσεων είναι οι: 00.00, 06.00, 12.00, 18.00 και ενδιάμεσοι οι: 03.00, 09.00, 15.00, 21.00 (όλοι οι χρόνοι σε ώρα Γκρήνουιτς – G.M.T., που σημαίνει ότι όλοι οι σταθμοί αναγάγουν την τοπική τους «ώρα ζώνης» στους παραπάνω καθορισμένους χρόνους).
Τα στοιχεία των μετεωρολογικών παρατηρήσεων (νέφωση, άνεμοι, θερμοκρασίες, υγρασίες, βροχές κλπ) καταχωρούνται στον Μ.Χ. πέριξ του κύκλου του σταθμού κατά διεθνώς καθορισμένη διάταξη και με διεθνή σύμβολα. Η εργασία αυτή λέγεται σύνταξη μετεωρολογικού χάρτη.
Η χάραξη των ισοβαρών καμπύλων και των μετώπων, ο εντοπισμός των ισοβαρικών συστημάτων, ο εντοπισμός των κινουμένων αερίων μαζών καθώς και ο χαρακτηρισμός όλων αυτών καλείται ανάλυση μετεωρολογικού χάρτη και εκτελείται από επιστημονικό προσωπικό. Η ανάλυση δε αυτή σε γενικές γραμμές οδηγεί στη διάγνωση των αιτίων του καιρού.
Εκτός όμως των παραπάνω μετεωρολογικών χαρτών, συντάσσονται και άλλοι, στους οποίους καταχωρούνται παρατηρήσεις σταθμών που αφορούν την «ανώτερη ατμόσφαιρα». Οι χάρτες αυτοί ονομάζονται «χάρτες ανώτερης ατμόσφαιρας» ή «χάρτες σταθερής ατμοσφαιρικής πίεσης» που εκπονούνται όμως βάσει ενδείξεων ιδιαίτερων μετεωρολογικών μέσων παρατήρησης, όπως των ραδιοβολίδων μετεωρολογικών δορυφόρων κ.ά.. Επίσης εκπονούνται και ειδικοί μετεωρολογικοί χάρτες όπως: ισορροπίας ατμόσφαιρας, ανάλυσης αερίων μαζών, ραδιοβολίσεων (αδιαβατικά διαγράμματα), καταιγίδων κλπ.
Κυβέρνηση Χαρίλαου Τρικούπη 1875

Σημαντικά γεγονότα

Μετά την διενέργεια υποδειγματικών εκλογών, σημαντικό έργο της κυβέρνησης ήταν η νομική δίωξη των κατηγορούμενων για εκβιασμό και δωροδοκία υπουργών της προηγούμενης «κυβέρνησης Βούλγαρη», Ιωάννη Βαλασόπουλου και Βασίλειου Νικολόπουλου. Η κυβέρνηση αφού ανέθεσε στον εισαγγελέα Εφετών, να διεξαγάγει ανακρίσεις σχετικά με τις κατηγορίες, κατέθεσε το  πόρισμα του ανακριτή στην Βουλή, η οποία αποφάσισε - σύμφωνα με τον «νόμο περί ευθύνης υπουργών», να τους παραπέμψει σε ειδικό δικαστήριο. Η υπόθεση έμεινε γνωστή ως Σιμωνιακά.
Πανελλήνιο πρωτάθλημα στίβου γυναικών 1975

Το 40ο Πανελλήνιο πρωτάθλημα στίβου γυναικών 1975 διεξήχθη από τις 27 ως τις 29 Ιουνίου 1975 στο Στάδιο Καραϊσκάκη, στον Πειραιά, μαζί με το αντίστοιχο πανελλήνιο πρωτάθλημα στίβου ανδρών 1975. Συμμετείχαν 157 αθλήτριες από σωματεία όλης της Ελλάδας και της Κύπρου. Πρωταθλητής σύλλογος αναδείχθηκε ο Εθνικός Γ.Σ. για πρώτη φορά στην ιστορία του εκτοπίζοντας μετά από πολλά χρόνια τον ισόβιο πρωταθλητή Πανιώνιο που κατακτούσε τον τίτλο συνεχώς από το 1953, με μια διακοπή το 1968.
Καίσαρας

Ετυμολογία

Αν και η ετυμολογία του ονόματος του Ιούλιου Καίσαρα δεν είναι γνωστή με βεβαιότητα, πολλοί μελετητές πιστεύουν ότι ήταν απλώς μία χρήση της λατινικής έκφρασης caesar που σήμαινε "τριχωτός". Αυτό σημαίνει ότι οι Ιούλιοι Καίσαρες ήταν ένας συγκεκριμένος κλάδος του γένους Ιουλία. Πιθανότατα να είχαν πλούσιο μαλλί (εναλλακτικά, παίρνοντας υπ'όψιν τη ρωμαϊκή αίσθηση του χιούμορ, μπορεί οι Ιούλιοι Καίσαρες να ήταν φαλακροί). Ο πρώτος αυτοκράτορας, Οκταβιανός Αύγουστος, είχε το όνομα κατ' ουσίαν. Γεννήθηκε ως Γάιος Οκταβιανός, αλλά μετά την υιοθέτησή του από τον Ιούλιο Καίσαρα, μετονομάστηκε σε Γάιος Ιούλιος Καίσαρας Οκταβιανός (Gaius Iulius Caesar Octavianus). Εκείνη την εποχή ήταν γνωστός απλά ως Οκταβιανός.
Για πολιτικούς και προσωπικούς λόγους, ο Οκταβιανός επέλεξε να τονίσει την συγγένειά του με τον Καίσαρα με την χρήση του τίτλου του απλά ως "Imperator Caesar" (Αυτοκράτωρ Καίσαρας), στον οποίο η Ρωμαϊκή Σύγκλητος πρόσθεσε το τιμητικό "Αύγουστος" (Μεγαλοπρεπής ή Σεβαστός) το 27 π.Χ., χωρίς κανένα άλλο στοιχείο του πλήρους ονόματός του. Ο διάδοχός του ως αυτοκράτορας, ο θετός γιος του Τιβέριος Καίσαρας Αύγουστος, επίσης έφερε το όνομα. Γεννήθηκε ως Τιβέριος Κλαύδιος Νέρων και υιοθετήθηκε από τον Καίσαρα Αύγουστο στις 26 Ιουνίου 4, ως "Τιβέριος Ιούλιος Καίσαρας". Η συνήθεια είχε εδραιωθεί: Ο αυτοκράτορας επέλεγε τον διάδοχό του υιοθετώντας τον και δίνοντάς του το όνομα "Καίσαρας".
Ο τέταρτος αυτοκράτορας, ο Κλαύδιος, ήταν ο πρώτος που έλαβε το όνομα "Καίσαρας" κατά την άνοδό του στο θρόνο, χωρίς να έχει υιοθετεί από τον προηγούμενο αυτοκράτορα. Ωστόσο, ήταν εξ αίματος μέλος της Ιουλιο-κλαυδιανής δυναστείας, ανιψιός του Τιβέριου και θείος του Καλιγούλα. Με τη σειρά του ο Κλαύδιος υιοθέτησε τον Λούκιο Δομίτιο Αχενόβαρβο, δίνοντάς του με τον παραδοσιακό τρόπο το όνομα "Καίσαρας". Ο θετός του γιος θα κυβερνούσε αργότερα ως αυτοκράτορας Νέρων.

Ιστοριογραφία

Ο Oswald Spengler χρησιμοποίησε τον όρο, Caesarism, στο βιβλίο του, The Decline of the West.
Ερνστ Όππλερ

Βιογραφία

Γεννήθηκε στο Ανόβερο και ήταν γιος του διάσημου Γερμανοεβραίου αρχιτέκτονα Έντουαρντ Όππλερ (Edward Oppler) και ακολούθησε ακαδημαϊκές σπουδές στην Ακαδημία Καλών Τεχνών στο Μόναχο, καθηγητές του ήταν ο Νικόλαος Γύζης, ο Λούντβιχ φον Λοφτς (Ludwig von Löfftz) και ο Καρλ Ράουππ (Karl Raupp). 
Μετά τις σπουδές μετακόμισε στο Λονδίνο για να γίνει χαράκτης και μετέπειτα εγκαταστάθηκε στο Ολλανδικό χωριο Sluis για να ασχοληθεί με την ζωγραφική. 
Στην Ολλανδία γνώρισε τον Γερμανό Πάουλ Μπάουμ και ακολούθησε την συμβουλή του να εγκατασταθεί μόνιμα στο Βερολίνο. Ο Όππλερ ήδη ήταν μέλος της Σετσεσσίον (Secession) του Μονάχου και ιδρυτικό μέλος της Σετσεσσίον του Βερολίνου. Στο Βερολίνο έγινε γνωστός ως ένας από του πρωτοπόρους του Γερμανικού ιμπρεσσιονισμού και ένας περιζήτητος πορτρετίστας. Πέθανε το 1929 και "πρόλαβε" να μην γίνει θύμα του Ολοκαυτώματος.
Νείλος Αγκυρανός

Ο Νείλος Αγκυρανός (τέλη 4ου αι.-430) ήταν ασκητής και συγγραφέας ασκητικοερμηνευτικών έργων. Είναι Άγιος της Ορθόδοξης Εκκλησίας.

Βίος

Ο Νείλος Αγκυρανός έζησε τις τελευταίες δεκαετίες του 4ου αιώνα και μέχρι περίπου το 430. Υπάρχει ένα μεταγενέστερο της εποχής του ασκητή κείμενο με τίτλο Διηγήματα, το οποίο ανήκει στο γραμματειακό ειδος της αγιολογικής μυθιστορίας, και που αποδόθηκε στον Νείλο Αγκυρανό. Ανεξάρτητα από την ακριβή ταυτότητα του συγγραφέα του, το κείμενο περιγράφει τη ζωή ενός Νείλου, ο οποίος αρχικά ήταν έπαρχος Κωνσταντινουπόλεως και έγινε αργότερα μοναχός. Στο ταξίδι του στο Όρος Σινάι τον είχε συνοδεύσει και ο γιος του Θεόδουλος. Σαρακηνοί τους συνέλαβαν, αλλά ο Νείλος κατόρθωσε να δραπετεύσει και τελικά το ίδιο κατόρθωσε και ο γιος του και οι δύο άντρες κατόρθωσαν να συναντηθούν. Ο Επίσκοπος Ελούσης τους έδωσε την ιερωσύνη και τελικά μόνασαν στο Σινά.
Μια μεταγενέστερη πηγή,  ο Γεώργιος Μοναχός ο Αμαρτωλός στο Χρονικόν του,  τον συνδέει με τον Ιωάννης τον Χρυσόστομο, τον οποίο φαίνεται πως είχε γνωρίσει στην Κωνσταντινούπολη. Είναι άγνωστο πότε πήγε να μονάσει στην περίοχή της Άγκυρας Γαλατία,περιοχή με πολλά μοναστήρια και ασκητήρια. Εκεί έγινε ηγούμενος κάποιας μονής. Επιδόθηκε στη συγγραφή ασκητικών κειμένων και ερμηνευτικών υπομνημάτων. Έζησε μέχρι το 430 και η μνήμη του τιμάται στις 12 Νοεμβρίου.
Bank of China

Η Bank of China είναι μια από τις τέσσερις μεγάλες κρατικές τράπεζες της Κίνας. Η έδρα της είναι στο Πεκίνο αλλα διαθέτει και μεγάλο υποκατάστημα στο Χονγκ Κονγκ, απασχολεί 300.000 άτομα. Ιδρύθηκε το 1912 και είναι σήμερα η 8. μεγαλύτερη τράπεζα διεθνώς. Μέχρι το 2005 ήταν αποκλειστικά κρατική τράπεζα, ενώ μετέπειτα υπάρχουν και ιδιωτικά μειοψηφικά μερίδια.
Κάμι Κρεγκ

Καριέρα

Η Κάμι Κρεγκ αποφοίτησε από το Λύκειο Σάντα Μπάρμπαρα της Καλιφόρνια το 2005 και στη συνέχεια εισήχθη στο Πανεπιστήμιο της Νοτίου Καλιφόρνια από το οποίο αποφοίτησε το 2010 σε ηλικία 23 ετών. Η Κρεγκ συνδύαζε τις σπουδές της με την υδατοσφαίριση καθώς αγωνιζόταν στο κολλεγιακό πρωτάθλημα με τους Τρόζανς, ομάδα του Πανεπιστημίου της Καλιφόρνια. Οι πολύ καλές της εμφανίσεις στο κολεγγιακό πρωτάθλημα οδήγησαν στο να βραβευτεί δύο συνεχόμενες χρονιές (2009, 2010) με το βραβείο "Πήτερ Κουτίνο", όντας η μοναδική αθλήτρια που το πετυχαίνει αυτό μέχρι σήμερα.
Από το 2003 έως και το 2006 αποτελούσε μέλος της εθνικής ομάδας υδατοσφαίρισης νέων γυναικών των ΗΠΑ.
Το 2008 ήταν μέλος της εθνικής ομάδας των ΗΠΑ που συμμετείχε στους Ολυμπιακούς Αγώνες του Πεκίνο και κατέκτησε το αργυρό μετάλλιο. Τέσσερα χρόνια αργότερα, γνώρισε την απόλυτη καταξίωση σε επίπεδο εθνικής ομάδας καθώς κατέκτησε με τις ΗΠΑ το χρυσό μετάλλιο στους Ολυμπιάκούς Αγώνες του 2012, οι οποίοι διεξήχθησαν στο Λονδίνο. 
Ενδιάμεσα, είχε πραγματοποιήσει ένα πέρασμα από την Ελλάδα και τον Ολυμπιακό Πειραιώς, με τον οποίο κατέκτησε το πρωτάθλημα Ελλάδος του 2011.
Σήμερα, η Κάμι Κρεγκ αγωνίζεται με την ομάδα της ιταλικής Φιρέντσε.
Ανθόφυτο Κιλκίς

Γεωγραφία - Ιστορία

Το Ανθόφυτο βρίσκεται στην κοιλάδα του Αξιού προς τα ανατολικά του ποταμού και βορειοδυτικά της λίμνης Πικρολίμνης. Απέχει 28,5 χλμ. ΝΔ. της πόλης του Κιλκίς και 46 χλμ. ΒΔ. της Θεσσαλονίκης. 
Ανατολικά του χωριού σε απόσταση 2,5 χλμ. και κοντά στο αρδευτικό κανάλι (τάφρος Ανθοφύτου) έχει εντοπιστεί προϊστορικός οικισμός (Τούμπα), που αναφέρεται στη βιβλιογραφία ως "Ανθόφυτο Α".

Ονομασία - Διοικητικά

Ως οικισμός αναφέρεται επίσημα το 1919 στο ΦΕΚ 48Α-05/03/1919 με το επί τουρκοκρατίας όνομα Σαρή Παζάρ να προσαρτάται στην τότε κοινότητα Βαρδαρόφτσης που ανήκε στο νομό Θεσσαλονίκης. Μετονομάστηκε σε Ανθόφυτο το 1928 και το 1934 αποσπάσθηκε στον τότε νεοϊδρυθέντα νομό Κιλκίς. Σύμφωνα με το πρόγραμμα Καλλικράτης αποτελεί την τοπική κοινότητα Ανθοφύτου που ανήκει στη δημοτική ενότητα Πικρολίμνης του δήμου Κιλκίς και σύμφωνα με την απογραφή 2011 έχει πληθυσμό 272 κατοίκους.
Αδόλφος Α΄ του Μπερκ

Βιογραφία

Ήταν γιος του Αδόλφου Β΄ κόμη του Κέλνταχγκαου & επιτρόπου (vogt) του αββαείου του Ντόιτς.
Ο Αδόλφος Α΄ήταν επίτροπος των αββαείων Ντόιτς, Βέρντεν, Μπερκ, Γκέρεσχαϊμ. Έγινε ο 1ος κόμης του Μπερκ (1077-82) και έδωσε το όνομα στον κλάδο, που είχε ιδρύσει ο πάππος του Αδόλφος Α΄ κόμης του Κέλνταχγκαου: Οίκος του Μπερκ. Ο πάππος του (αρχές 11ου αι.) και οι απόγονοί του ήταν επίτροποι αββαείων κατά μήκος του Ρήνου, ειδικά του Ντόιτς έναντι της Κολωνίας. Έχουμε έγγραφα. με τα οποία η διαδοχή των κομήτων του Μπερκ μπορεί να προσδιοριστεί με σαφήνεια.
Ανδροτίων

Βιογραφία

Πατέρας του ήταν ο πολιτικός και σοφιστής Άνδρων. Ο Ανδροτίων σπούδασε τη ρητορική κοντά στον Ισοκράτη και στη συνέχεια χρημάτισε πρέσβυς, στρατηγός και πρύτανις. Κάποτε πρότεινε ένα νόμο που δεν εγκρίθηκε τελικά και έτσι κατηγορήθηκε για «γραφήν παρανόμων». Τότε ήταν που ο μεγάλος ρήτορας Δημοσθένης έγραψε τον περίφημο λόγο του Κατ' Ανδροτίωνος, το 355 π.Χ.. Τόσο ο Δημοσθένης, όσο και ο Αριστοτέλης στη Ρητορική του (ΙΙΙ 4) επαινούν τη ρητορική ικανότητα του Ανδροτίωνος.
Λέγεται ότι ο Ανδροτίων εξορίσθηκε στα Μέγαρα. Συνέγραψε μία «ατθίδα», δηλαδή μια ιστορική, μυθική ή και τοπογραφική μονογραφία για την Αττική, πράγμα που καταγράφει ο Παυσανίας (ΣΤ΄ 7, Ι΄ 8). Μερικοί αμφισβητούν το κατά πόσο ο ρήτορας Ανδροτίων και ο ατθιδογράφος Ανδροτίων είναι το ίδιο πρόσωπο. Πάντως, κάποιος Ανδροτίων που έγραψε για τη γεωργία είναι με βεβαιότητα διαφορετικό πρόσωπο.
Strange Fruit

Στίχοι

Οι στίχοι του τραγουδιού προέρχονται από το ποίημα Bitter Fruit του Άμπελ Μέροπολ, ενός καθηγητή γυμνασίου του Μπρονξ. Ο Μέροπολ ήταν εβραίος από τη Ρωσία και μέλος του Κομμουνιστικού κόμματος στις Ηνωμένες Πολιτείες. Από φόβο για αντίποινα χρησιμοποίησε το ψευδώνυμο Λιούις Άλλαν (Lewis Allan).
Το ποίημα εκφράζει την φρίκη του Μέροπολ βλέποντας τη φωτογραφία του Λώρενς Μπέιτλερ (Lawrence Beitler) με τον Τόμας Σιπ (Thomas Shipp) και τον Άμπραμ Σμιθ (Abram Smith), δυο μαύρους που είχαν λιντσαριστεί και κατόπιν κρεμαστεί σε δέντρο στο Μάριον της Ιντιάνα. Κυκλοφόρησε τους στίχους το 1936 στο περιοδικό The New York Teacher, και το μελοποίησε μόνος του, αφού κανένας μουσικός δεν ήταν διατεθειμένος να τον βοηθήσει. Το τραγούδι αρχικά σημείωσε μικρή επιτυχία, και ο Μέροπολ μαζί με την γυναίκα του και μια μαύρη τραγουδίστρια, τη Λώρα Ντάνκαν, το ερμήνευσαν στο Madison Square Garden.
Ο Μπάρνεϊ Τζόζεφσον, ιδρυτής του νυκτερινού κέντρου Cafe Society στη Νέα Υόρκη, γοητευμένος από το τραγούδι, το πρότεινε στην Μπίλι Χόλιντεϊ, η οποία και το ερμήνευσε στο κέντρο του. Παρόλο τον φόβο από αντίποινα που διέτρεχε, η Χόλιντεϊ το τραγουδούσε σε κάθε της παράσταση, και πρότεινε μάλιστα στη δισκογραφική της εταιρεία Κολούμπια να το ηχογραφήσει. Η Κολούμπια αρνήθηκε και η Χόλιντεϊ απευθύνθηκε στον φίλο της, τον  Μιλτ Γκάμπλερ που είχε τη δισκογραφική εταιρεία Commodore Records και ηχογραφούσε κομμάτια εναλλακτικού ρεπερτορίου της τζαζ. Τελικά η ηχογράφηση έγινε, αφού προηγουμένως η Columbia έδωσε γραπτή άδεια μιας ημέρας στην Χόλιντεϊ για την ηχογράφηση σε ξένο στούντιο. Ο δίσκος έγινε η μεγαλύτερη εμπορική επιτυχία της Χόλιντεϊ.

Επίδραση

Το strange fruit έχει ως θέμα του τα δυο ανθρώπινα σώματα που κρέμονται σε δέντρο, μια σκηνή φρίκης εν μέσω της ειδυλλιακής φύσης των νότιων πολιτειών. Καταδικάζει το ποδοπάτημα των ανθρώπινων δικαιωμάτων τόσο έντονα, αλλά συγχρόνως και με τόσο απαλό τρόπο, που σε συνδυασμό με την σχεδόν άυλη καθαρή φωνή της Χόλιντεϊ μοιάζει να ακούγεται από κάποιον άλλο, ουράνιο κόσμο.
Η Χόλιντεϊ δήλωσε χαρακτηριστικά: «Την πρώτη φορά που το τραγούδησα νόμισα ότι κάναμε μεγάλο λάθος. Είχα τελειώσει και επικρατούσε απόλυτη σιωπή. Δεν ακουγόταν τίποτα. Ξαφνικά κάποιος άρχισε να χειροκροτεί, και με μιας όλοι άρχισαν να χειροκροτούν από παντού και να ζητωκραυγάζουν.» 
Ο Μπάρνει Τζόζεφσον αντιλήφθηκε τη δύναμη της επιρροής του τραγουδιού και πρότεινε στη Χόλιντεϊ να κλείνει με αυτό κάθε παράστασή της. Όταν έφτανε η ώρα για το strange fruit, οι σερβιτόροι σταματούσαν, τα φώτα έσβηναν, ενώ ένας προβολέας έμενε να φωτίζει την Χόλιντεϊ στη σκηνή. Εκείνη συνήθιζε να το τραγουδά με κλειστά μάτια και τα χέρια σε στάση προσευχής.
Το τραγούδι έγινε ο ύμνος του αντι-λυντσαριστικού κινήματος και επηρέασε το κίνημα των ανθρώπινων δικαιωμάτων της δεκαετίας του 1950 - 1960.
Το Δεκέμβριο του 1999, το περιοδικό Time το επέλεξε ως «τραγούδι του αιώνα». Το 2002 η Βιβλιοθήκη του Κογκρέσου το περιέλαβε στις 50 κυριότερες ηχογραφήσεις του καταλόγου National Recording Registry.
Ωραία μέρα για να πεθάνεις

Περίληψη

Ο Έλμο ΜακΕλρόι είναι ένας ιδιοφυής χημικός που φτιάχνει μια νέα ναρκωτική ουσία. Ο μαφιόζος Λίζαρντ που έχει τον χημικό υπό τον έλεγχο του προσπαθεί να βρει αγοραστές για τη νέα ουσία, αλλά πέφτει στην παγίδα του ΜακΕλρόι που προσπαθεί να απαλλαγεί από αυτόν. Ο χημικός φεύγει για την Αγγλία μη γνωρίζοντας πως ο Λίζαρντ επιβίωσε και έχει προσλάβει την επαγγελματία δολοφόνο Ντακότα για να τον σκοτώσει. Ένα απίστευτο κυνηγητό θα αρχίσει με μαφιόζους, μικροαπατεώνες και πληρωμένους δολοφόνους να συμμετέχουν...
Βουλγαρικές βουλευτικές εκλογές 1919

Οι βουλευτικές εκλογές διεξήχθησαν στη Βουλγαρία στις 17 Αυγούστου του 1919. Το αποτέλεσμα ήταν νίκη για τη Βουλγαρική Αγροτική Εθνική Ένωση που κέρδισε 77 από τις 236 έδρες. Η προσέλευση των ψηφοφόρων ήταν 54,5%.